**Az előterjesztést megtárgyalta:**

 - Jogi és Társadalmi Kapcsolatok Bizottsága

**E L Ő T E R J E S Z T É S**

**Szombathely Megyei Jogú Város Közgyűlése**

**2017. június 15-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 23. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba lépett jogszabályokról, melyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl a Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, melynek eredményeiről az alábbiakban tájékoztatom a Tisztelt Közgyűlést:

A **Jogi, Képviselői és Hatósági Osztály** vezetője az alábbi tájékoztatást adta az osztály munkájáról és az osztály munkáját érintő jogszabályi változásokról:

Az előző Közgyűlés óta eltelt időszakban kihirdetésre került, az osztály munkáját érintő jogszabályok az alábbiak:

A közigazgatási eljárásjog újraszabályozásának részeként fogadta el az Országgyűlés az általános közigazgatási rendtartásról szóló törvény és a közigazgatási perrendtartásról szóló törvény hatálybalépésével összefüggő egyes törvények módosításáról szóló 2017. évi L. törvényt, amely összesen 242 törvényt módosít. A változások egy része technikai jellegű, ugyanakkor több rendelkezés érdemben is módosítja az egyes közigazgatási eljárásokat. A törvény legnagyobb része – összhangban az általános közigazgatási rendtartásról szóló törvénnyel és a közigazgatási perrendtartásról szóló törvénnyel – 2018. január 1-jén lép hatályba.

A változások közül az alábbiak érintik az Általános Hatósági Iroda munkáját:

A kereskedelemről szóló 2005. évi CLXIV. törvény módosítása

A jelenlegi szabályozás szerint a tevékenységre vonatkozó jogszabályi és hatósági előírások megsértése esetén a kereskedelmi hatóság egyes intézkedései során hozott határozatai (üzlet vagy szálláshely ideiglenes bezárása, szolgáltatás, tevékenység korlátozása vagy megtiltása, engedély visszavonása, bírság kiszabása, egyéb jogkövetkezmény alkalmazása) ellen nincs helye fellebbezésnek (9. § (5) bekezdés). A módosítás hatályon kívül helyezte a rendelkezést, így ezekben az ügyekben 2018. január 1-jétől nem lesz kizárt a fellebbezés.

A további módosítások technikai jellegűek, az új közigazgatási rendtartás szóhasználatát vezetik át (pl. hatósági döntések „jogerőre emelkedése” helyett „véglegessé válása”).

Magyarország helyi önkormányzatairól szóló 2011. évi CLXXXIX. törvény módosítása

Az Mötv. kiegészül egy új, VIII. fejezettel, amely az önkormányzati hatósági ügyre vonatkozóan határoz meg rendelkezéseket. Az új szabályok a következőek:

„142/A. § (1) A képviselő-testület a hatáskörébe tartozó hatósági ügyben (a továbbiakban: önkormányzati hatósági ügy) a hatáskörét önkormányzati rendeletben a polgármesterre, a bizottságára, a társulására vagy a jegyzőre ruházhatja át.

(2) Ha a képviselő-testület önkormányzati hatósági ügyben a hatáskörét átruházza, elbírálja a fellebbezést, valamint gyakorolja a másodfokú hatóság és - a (3) bekezdés szerinti kivétellel - a felügyeleti szerv feladat- és hatáskörét.

(3) Ha a képviselő-testület, a polgármester, a bizottság, a társulás vagy a jegyző eljárási kötelezettségét önkormányzati hatósági ügyben elmulasztotta, a kormányhivatal felhívja a mulasztó tisztségviselőt vagy testületet, hogy a felhívásban megállapított határidőn - legfeljebb huszonegy napon - belül folytassa le az eljárást.

142/B. § Törvény vagy önkormányzati rendelet az önkormányzati hatósági ügy intézésére további szabályokat állapíthat meg.”

További módosuló, az iroda munkáját érintő törvények, amelyekben azonban a változások csupán technikai jellegűek, vagy más hatóság eljárását érintik:

* a polgárok személyi adatainak és lakcímének nyilvántartásáról szóló 1992. évi LXVI. törvény;
* a szolgáltatási tevékenység megkezdésének és folytatásának általános szabályairól szóló 2009. évi LXXVI. törvény;
* a hagyatéki eljárásról szóló 2010. évi XXXVIII. törvény;
* a mező- és erdőgazdasági földek forgalmáról szóló 2013. évi CXXII. törvénnyel összefüggő egyes rendelkezésekről és átmeneti szabályokról szóló 2013. évi CCXII. törvény.

A **Jogi Iroda** elvégzi az Önkormányzat és a Polgármesteri Hivatal által kötött valamennyi szerződés jogi kontrollját a vonatkozó belső utasításoknak megfelelően. A 2017. április 1. - 2017. május 31. közötti időszakban 239 szerződés jogi kontrolljára került sor, az alábbi havi bontásban:

2017.04.01.- 2017.04.30.: 70 szerződés;

2017.05.01.- 2017.05.31.: 169 szerződés.

Az iroda nyilvántartja a hatályos rendeleteket, gondoskodik azok kihirdetéséről. A 2017. április 27-i Közgyűlésen elfogadott rendeletek az alábbi időpontokban kerültek kihirdetésre:

2017. május 3. napján kihirdetésre kerültek:

* Szombathely Megyei Jogú Város Önkormányzata Közgyűlésének **11/2017. (V.3.)** önkormányzati rendelete az önkormányzat 2016. évi gazdálkodásának végrehajtásáról – hatályba lépett: 2017. május 4-én;
* Szombathely Megyei Jogú Város Önkormányzata Közgyűlésének **12/2017. (V.3.)** önkormányzati rendelete az önkormányzat 2017. évi költségvetéséről szóló 4/2017. (III.7.) önkormányzati rendelet módosításáról – hatályba lépett: 2017. május 4-én;
* Szombathely Megyei Jogú Város Önkormányzata Közgyűlésének **13/2017. (V.3.)** önkormányzati rendelete Szombathely város egészségügyi alapellátási körzeteiről szóló 14/2002. (VI.20.) önkormányzati rendelete módosításáról – hatályba lépésének feltétele, az alapellátásért felelős országos módszertani intézet módosításokkal kapcsolatban kifogást nem emelő véleménye 2017. május 15-én érkezett, így a rendelet az ezt követő nap, 2017. május 16-án lépett hatályba.

2017. május 9. napján kihirdetésre került:

* Szombathely Megyei Jogú Város Önkormányzata Közgyűlésének **10/2017. (V.9.)** önkormányzati rendelete a helyiségbérlet szabályairól szóló 17/2006. (V.25.) önkormányzati rendelet módosításáról – hatályba lépett: 2017. június 1-jén.

A rendeleteket a jogszabályi előírásoknak megfelelően megküldtük a Vas Megyei Kormányhivatalnak, illetve gondoskodtunk a rendeleteknek a www.szombathely.hu honlapra és a Nemzeti Jogszabálytárba történő feltöltéséről. Továbbá a lakosság értesítése a rendeletek kihirdetéséről az önkormányzati hetilap és a Városi TV útján megtörtént.

A 13/2017. (V.3.) önkormányzati rendelet hatályba lépését eredményező feltétel bekövetkezéséről szóló határozat a jogalkotásról szóló 2010. évi CXXX. törvény 11. § alapján 2017. május 15-én közzétételre került.

A 2017. április 27-i és a 2017. május 26-i Közgyűléseken hozott normatív határozatok, valamint az ülések jegyzőkönyvei is megküldésre, illetve a nyilvános üléseket illetően kihirdetésre és a honlapra feltöltésre kerültek.

Az osztály elkészítette a Polgármesteri Hivatal 2017. április 1. - 2017. május 31. közötti időszakra vonatkozó ügyiratforgalmi statisztikáját:

|  |
| --- |
| **Az iktatott ügyiratok száma a 2017. 04.01 – 05.31. közötti időszakban** |
|  |  |  |  |
| **Ágazat** | **Főszám** | **Gyűjtőív** | **Alszám** |
|  |  |  |  |

|  |  |  |  |
| --- | --- | --- | --- |
| **A) PÉNZÜGYEK** | **3712** | **0** | **4410** |
| A.1. Adóigazgatási ügyek | 3712 | 0 | 4410 |
| **B) EGÉSZSÉGÜGYI IGAZGATÁS** | **10** | **0** | **47** |
| **C) SZOCIÁLIS IGAZGATÁS** | **498** | **0** | **2255** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **434** | **0** | **2606** |
|  |  |  |
| E.1. Környezet- és természetvédelem | 16 | 0 | 72 |
| E.2. Építésügyek, településrendezés, területrendezés | 79 | 0 | 912 |
|  |  |  |
| E.3 Építésügy | 281 | 0 | 1245 |
| E.4 Kommunális ügyek | 58 | 0 | 377 |
| **F) KÖZLEKEDÉS ÉS HÍRKÖZLÉSI IGAZGATÁS** | **330** | **0** | **1826** |
| **G) VÍZÜGYI IGAZGATÁS** | **8** | **0** | **26** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **536** | **0** | **2888** |
|  |  |  |
| H.1. Anyakönyvi és állampolgársági ügyek | 217 | 0 | 779 |
| H.2. Okmányirodák feladatkörébe utalt ügyek, a polgárok személyi adatainak, lakcímének nyilvántartásával kapcsolatos ügyek | 1 | 0 | 161 |
|  |  |  |
| H.3. A Választásokkal kapcsolatos ügyek | 1 | 0 | 2 |
| H.7. Igazságügyi igazgatás | 12 | 0 | 69 |
| H.8. Egyéb igazgatási ügyek | 305 | 0 | 1877 |
| **I) LAKÁSÜGYEK** | **180** | **0** | **1394** |
| **J) GYERMEKVÉDELMI ÉS GYÁMÜGYI IGAZGATÁS** | **363** | **0** | **1508** |
| **K) IPARI IGAZGATÁS** | **8** | **0** | **25** |
| **L) KERESKEDELMI IGAZGATÁS, TURISZTIKA** | **75** | **0** | **235** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **42** | **0** | **296** |
|  |  |  |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **19** | **0** | **231** |
| **R) SPORTÜGYEK** | **3** | **0** | **10** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **507** | **0** | **4832** |
|  |  |  |
| U.1. Képviselő-testület iratai | 1 | 0 | 49 |
| U.2. Kisebbségi önkormányzat iratai | 2 | 0 | 5 |
| U.3. Szervezet, működés | 142 | 0 | 1315 |
| U.4. Iratkezelés, ügyvitel | 1 | 0 | 9 |
| U.5. Személyzeti, bér- és munkaügyek | 19 | 0 | 562 |
| U.6. Pénz- és vagyonkezelés | 342 | 0 | 2892 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **2** | **0** | **23** |
|  |  |  |
| X.1. Honvédelmi igazgatás | 2 | 0 | 14 |
| X.2. Polgári védelmi, katasztrófavédelmi igazgatás | 0 | 0 | 9 |
|  |  |  |
| **Összesen:** | **6727** | **0** | **22612** |

Az **Általános Hatósági Irodához** tartozó Ügyfélszolgálat munkájáról az alábbiakban számolok be. A 2017. április 1. - 2017. május 31. közötti időszakban az ügyfelek az alábbi ügyekben fordultak az Ügyfélszolgálathoz:

|  |  |  |  |  |  |  |  |
| --- | --- | --- | --- | --- | --- | --- | --- |
| Hónap | Általános információk | Szociális ügyek | Lakás-ügyek | Adóügyek | Kommunális ügyek | Keresked.-i ügyek | Szent Márton kártya |
| ápr. | 481 | 529 | 238 | 244 | 24 | 189 | 37 |
| máj. | 772 | 749 | 292 | 631 | 38 | 183 | 50 |

Az Ügyfélszolgálathoz ezen kívül e-mailen és telefonon is érkeznek megkeresések, bejelentések, illetve kérnek az ügyfelek tájékoztatást. Ennek számadata az alábbiak szerint alakult:

|  |  |  |
| --- | --- | --- |
| Hónap | e-mail | telefon |
| 2017. április | 322 | 120 |
| 2017. május | 340 | 175 |

A **Közgazdasági és Adó Osztály** vezetője az alábbi tájékoztatást adta az osztály munkájáról és az osztály feladatait érintő jelentős jogszabályi változásokról:

A naptári évvel azonos üzleti év szerint működő, állandó jellegű iparűzési tevékenységet végző vállalkozásoknak a 2016. adóévről 2017. május 31. napigkell a helyi iparűzési adóbevallást benyújtani a székhely, illetve telephely szerinti önkormányzati adóhatósághoz. Szombathelyen közel 9000 egyéni és társas vállalkozás teljesíti ebben az időszakban helyi iparűzési adóbevallási kötelezettségét. Az adózók részére május hónapban bevallási kötelezettségre felhívó levél került kiküldésre, hogy a jogszabályi előírás alapján határidőre teljesíthessék bevallás benyújtási kötelezettségüket. Lehetőség van a bevallás Általános Nyomtatványkitöltő programban(ÁNYK) történő elkészítésére, és elektronikus beküldésére, mely jelentősen könnyíti az adózók adminisztrációját. Szombathely önkormányzati adóhatósága által biztosított adóbevallási űrlap számszaki és logikai összefüggések alapján ellenőrzi az adóbevallás helyességét, elősegítve a hibátlan kitöltést. A 2016. évre megfizetett adóelőleg és a bevallás alapján megállapított tényleges adó különbözetét az adóbevallás benyújtásának határidejéig kell megfizetni, a túlfizetés pedig ettől az időponttól igényelhető vissza. Az Adókivetési Iroda munkatársai a bevallás kitöltésével kapcsolatban teljes körű segítséget nyújtanak az Ügyfélszolgálaton, illetve telefonon.

Az **Egészségügyi és Közszolgálati Osztály** vezetője a Lakás és Szociális Iroda munkájáról az alábbi tájékoztatást adta:

2017. április 28-tól 2017. május 31. napjáig az irodára hatósági ügyekben beérkezett kérelmek száma az alábbiak szerint alakult:

A gyermekek védelméről és a gyámügyi igazgatásról szóló 1997. évi XXXI. törvény alapján rendszeres gyermekvédelmi kedvezmény megállapítására vonatkozó kérelmek száma: 192 db.

Szombathely Megyei Jogú Város Önkormányzata Közgyűlésének a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II. 27.) önkormányzati rendelete által szabályozott támogatások:

* átmeneti támogatás megállapítása iránti kérelmek száma: 265 db,
* rendkívüli szociális krízishelyzetre tekintettel nyújtott támogatás: 114 db,
* fűtési támogatás: - db,
* a gyógyszer- és gyógyászati segédeszköz kiadások viseléséhez nyújtott rendszeres települési támogatás: 29 db,
* önkormányzati tulajdonú lakásban lakók lakbértámogatása: 37 db,
* nem önkormányzati lakásban lakók lakbértámogatása: 12 db.

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – helyszíni környezettanulmányt végeznek.

A hatósági ügyekben a jogszabályban előírt ügyintézési határidőt az iroda betartja.

A gyermekek védelméről és gyámügyi igazgatásról szóló 1997. évi XXXI. törvény 21/C. §-a alapján a hátrányos helyzetű és rendszeres gyermekvédelmi kedvezményben részesülő, halmozottan hátrányos helyzetű gyermekek, illetve Szombathely Megyei Jogú Város Önkormányzat Közgyűlésének 11/1993. (IV.1.) önkormányzati rendelete 13/C. §-a alapján a rendszeres gyermekvédelmi kedvezményben részesülő gyermekek jogosultak a szünidei gyermekétkeztetés ingyenes igénybevételére.

A 328/2011. (XII.29.) Korm. rendelet 13/B. § (3) bekezdése alapján a 2017. május 1. napján fenti ellátásokra jogosult gyermekek törvényes képviselőjét a Lakás és Szociális Iroda szociálpolitikai ügyintézői május 15. napjáig értesítették arról, hogy a 2016/2017. tanév nyári szünetében a gyermekek jogosultak a szünidei gyermekétkeztetés igénybevételére. Ezzel egyidejűleg a Pálos Károly Szociális Szolgáltató Központ és Gyermekjóléti Szolgálatot tájékoztatása is megtörtént a jogosult gyermekekről.

A **Városfejlesztési Kabinet** az alábbi tájékoztatást adta az osztály feladatairól és futó projektjeiről:

Az osztály legfőbb tevékenysége az érintett időszakban a már támogatási szerződéssel rendelkező 23 db **TOP projekt** projektfejlesztési folyamatának koordinálása és az ehhez kapcsolódó feladatok ellátása volt, a *támogatási szerződésben* és a *2014–2020 programozási időszakban az egyes európai uniós alapokból származó támogatások felhasználásának rendjéről szóló 272/2014. (XI. 5.) Korm. rendeletben* foglalt kötelezettségeknek megfelelően. Támogatási szerződés szerint zajlik az URBACT III MAPS projekt megvalósítása. A **„Nemzeti Ovi-Foci, Ovi-Sport Program”** keretében támogatást nyert 3 óvoda tekintetében a támogatási szerződés megkötésre került, a kivitelezés előkészítése zajlik.

A Közgyűlés döntésének megfelelően 2017.04.28-án benyújtásra kerültek a „TOP-6.1.4 Társadalmi és környezeti szempontból fenntartható turizmusfejlesztés” felhívásra a következő projektek:

* Víztorony és környezetének turisztikai célú fejlesztése,
* Romkert turisztikai célú fejlesztése – védőépület megépítése,
* Képtár turisztikai célú felújítása.

A TOP projektekkel kapcsolatosan az osztály vezetője a Nemzetgazdasági Minisztériumban 2017. május 25-én személyes konzultáción vett részt, amelyről összefoglaló beszámoló készült.

Támogatásban részesült **„A Szent Mártoni értékek XXI. századi újraértelmezése – a kulturális örökség, mint a közösségi alapú vendégszeretet új hajtóereje”** című nemzetközi projekt, amelyről a Közgyűlés 2017. április 27-ei ülésére előterjesztés készült. A döntés nyomán a támogatási szerződés megkötése folyamatban van.

Az időszak során is folyamatos volt a **Modern Városok Program keretében Szombathelyen megvalósuló fejlesztések**kel kapcsolatos előkészítési, adatszolgáltatási feladatok ellátása, valamint az ehhez kapcsolódó egyeztetések az érintett minisztériumokkal és az egyes fejlesztések projektgazdáival.

Az önkormányzat által korábban megvalósított, jelenleg **fenntartási szakaszban lévő projektek**kel kapcsolatos feladatellátás folyamatos, amelynek keretében a Kabinet elkészítette az időszakban esedékes éves fenntartási jelentéseket és részt vett az aktuális helyszíni ellenőrzéseken és az azok nyomán keletkező feladatellátásban.

A **Városüzemeltetési Osztály** vezetője az alábbi tájékoztatást adta az osztály tevékenységéről:

Az előző Közgyűlés óta eltelt időszakban a Közbeszerzési Iroda folyamatosan közreműködik a TOP pályázatok támogatási szerződésének közbeszerzési tervének összeállításában, a határidők ütemezésében. A Városüzemeltetési Osztály versenyszabályzat alapján történő beszerzéseinek ajánlati felhívásai, szerződései szerkesztését végzi. Heti rendszerességgel előkészíti a Közbeszerzési Bíráló Bizottság előterjesztéseit.

A folyamatban lévő közbeszerzési eljárásokat és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1.  | Közoktatási intézmények étkeztetési feladatainak ellátása | 2017. június 2. napján döntés a nyertes ajánlattevőről: ELAMEN Zrt. Szerződéskötésre a Közbeszerzési Döntőbizottság döntésének függvényében kerülhet sor. |
| 2. | TOP Százszorszép Bölcsőde és Óvoda fejlesztése Szombathelyen | Eredménytelen eljárás : 2017. május 25.Megismételt eljárás előkészítése folyamatban  |
| 3. | TOP Weöres Sándor és Pipitér Óvoda fejlesztése Szombathelyen | Eredménytelen eljárás : 2017. május 25.Megismételt eljárás előkészítése folyamatban |
| 4. | TOP Új egészségügyi alapellátó központ kialakítás építési munkái  | Műszaki tartalom kidolgozása a támogató tartalmú nyilatkozat kiállítása érdekében folyamatban  |
| 5. | Szent Márton templom előtti tér felújítása | Közbeszerzési Bíráló Bizottság 2017. március 31. napján döntött a nyertes ajánlattevőről. Szerződéskötési moratórium letelte után a szerződés megkezdhető |

**Kommunális és Környezetvédelmi Iroda:** A Magyarország 2017. évi központi költségvetéséről szóló 2016. évi XC. törvény 3. mellékletének I. 2. pontja szerinti kéményseprő-ipari közszolgáltatás helyi önkormányzat általi ellátásának támogatását a Belügyminisztérium, mint Támogató utalványozása alapján a Magyar Államkincstár folyósította egy összegben Szombathely Megyei Jogú Város Önkormányzata, mint Kedvezményezett fizetési számlájára. A miniszteri döntés alapján nyújtott támogatás teljes összegét Önkormányzatunk, annak beérkezését követő 2 munkanapon belül, 2017. április 25. napján továbbutalta a közszolgáltatóknak (Vas Megyei Kéményseprő és Tüzeléstechnikai Kft., Vasi Füstfaragók Kft.).

A Nemzeti Fejlesztési Minisztérium pályázati kiírást jelentetett meg a települési önkormányzatok helyi közösségi közlekedésének támogatására. A Magyarország 2017. évi központi költségvetéséről szóló 2016. évi XC. törvény 3. melléklet I.5. pontja szerinti „A települési önkormányzatok helyi közösségi közlekedésének támogatása” fejezeti kezelésű előirányzat Önkormányzatunknak támogatást biztosít, a pályázat benyújtási határideje 2017. június 12-e, a hiánypótlási határidő 2017. június 26-a.

2017. május 28. napjától hatályos a településkép védelméről szóló törvény reklámok közzétételével kapcsolatos rendelkezéseinek végrehajtásáról szóló 104/2017. (IV.28.) Kormányrendelet, mely szerint:

- Azon közterületi reklámhordozó berendezések, amelyek nem felelnek meg a kormányrendeletnek és a településképi törvénynek, 2017. december 31. napjáig maradhatnak közterületen, mivel azok hatósági szerződései tárgy évre köthetőek.

- A kormányrendelet hatálybalépését követő 90 napon belül az Önkormányzatnak felül kell vizsgálni a reklámhasználati szerződését és kezdeményezni azoknak a törvény és kormányrendelet rendelkezéseinek megfelelő módosítását vagy új szerződés megkötését 2020. december 31-i hatállyal.

- A településképi törvény végrehajtására kiadott kormányrendelet hatálybalépését (2017. május 28.) követően tervezett/kérelmezett ügyekben a kormányrendelet előírásait figyelembe kell venni.

- A kormányhivatal ellenőrzi a reklámhordozó berendezések elhelyezésére vonatkozó szabályok betartását, bírságolhat is. A közterület-felügyelet településképi bírság kiszabására jogosult hozzájárulás nélküli plakát elhelyezése esetén.

**Vagyongazdálkodási Iroda** az elfogadott vagyonkoncepció végrehajtását megkezdte, melynek keretében pályázati eljárások előkészítése, bizottsági, közgyűlési döntést igénylő ingatlanok esetében előterjesztések összeállítása jelentette az elmúlt időszak jelentősebb feladatait.

**Építési Iroda** általános építésügyi hatóságként látja el az elsőfokú építésügyi hatósági feladatokat a megyeszékhelyen, valamint 39 környező településen.

2017. március 16-tól hatályos *az illetékekről* szóló 1990. évi XCIII. törvény (továbbiakban: Itv.) módosítása.

Az építésügyi hatóság hatáskörébe tartozó hatósági bizonyítvány kiadásáért fizetendő 20.000 Ft illetéket meghatározó pont törlésre került. Ezáltal a 2017. március 16. napja után benyújtott hatósági bizonyítvány kérelmekért az Itv. 29. § (1) bekezdése szerint az általános tételű 3000 Ft-os illetéket kellett fizetni.

Ezzel kapcsolatban a Miniszterelnökség 2017. április 7-én kelt, TER-1/339/4/2017. számú tájékoztatást adott ki, amely alapján a hatósági bizonyítvány iránti kérelmek esetében az Itv. XV. melléklet 13. pontját kell figyelembe venni, azaz az illeték 10.000 Ft.

2017. április 27-én hatályba lépett *az épített környezet alakításáról és védelméről* szóló 1997. évi LXXVIII. törvénynek az egyszerű bejelentés 300 m2-nél nagyobb lakóingatlan nem kereskedelmi célú építésére történő kiterjesztésével összefüggő módosítása.

A Miniszterelnökség Építészeti és Építésügyi Helyettes Államtitkárnak az építésügyi és építésfelügyeleti hatósági munka végzése során kialakítandó egységes joggyakorlat érdekében kiadott ÉHÁT/331/1/2017. számú szakmai álláspontja alapján, azokban az ügyekben, amelyekben az objektív kizárási okok közül *a közigazgatási hatósági eljárás és szolgáltatás általános szabályairól* szóló 2004. évi CXL. törvény 42. § (5) bekezdése szerinti kizárási ok áll fenn, a kizárási okot bejelenteni és a kizárás tárgyában döntést hozni nem kell. A kérelmet haladéktalanul, de legkésőbb a kérelem megérkezésétől számított nyolc napon belül át kell tenni a hatáskörrel és illetékességgel rendelkező járási hivatalhoz.

**Beruházási Iroda:**

* **TOP-6.2.1-15-SH1-2016-00002 Óvodák fejlesztése Szombathelyen** projekt keretében felújításra kerülő óvodák (Aréna, Benczúr, Gazdag Erzsi, Szivárvány, Vadvirág és Mesevár óvoda) engedélyes és kiviteli tervei elkészültek, műszaki ellenőr in-house szerződés keretében beszerzésre került. A kivitelezésre vonatkozó közbeszerzési eljárás előkészítése, tervellenőrzés folyamatban van.
* **TOP-6.2.1-15-SH1-2016-00003 Százszorszép Bölcsőde és Mocorgó Óvoda fejlesztése Szombathelyen** című projekt, valamint a **TOP-6.2.1-15-SH1-2016-00004 Weöres és Pipitér óvoda fejlesztése** projekt keretében felújításra kerülő épületek engedélyes és kiviteli tervei elkészültek, műszaki ellenőr in-house szerződés keretében beszerzésre került. A kivitelezésre vonatkozó közbeszerzési eljárás megtörtént. A kivitelezésre beérkezett ajánlatok viszont meghaladják a rendelkezésre álló fedezetet, ezért új eljárás kiírása előtt a projekttartalom felülvizsgálata szükséges.
* **TOP-6.2.1-15-SH1-2016-00005 Bölcsődei fejlesztések Szombathelyen** című projekt keretében felújításra kerülő épületek engedélyes és kiviteli tervei elkészültek, műszaki ellenőr in-house szerződés keretében beszerzésre került. Jelenleg folyamatban van a projekt előkészítési szakasz lezárása, megvalósítási szakaszba való átkerülése. A kivitelezésre vonatkozó közbeszerzési eljárás előkészítése folyamatban van.
* **TOP-6.3.1-15-SH1-2016-00001 Szombathely, Szent László király utcai felhagyott iparterület fejlesztése című** projekt keretében kialakításra kerülő vívóakadémia, kereskedelmi egységek, cserkészház, asztalitenisz csarnok és ezekhez tartozó parkolók, közművek engedélyes és kiviteli tervei elkészültek.
* **TOP-6.3.2-15-SH1-2016-00001 A szombathelyi Sportliget fejlesztése című** projekt keretében az épület energetikai korszerűsítésére irányuló engedélyes és kiviteli terveinek elkészítése folyamatban van. A tervezéshez szükséges Rendezési terv módosítás megtörtént, a telekalakítással összefüggő Földhivatali eljárás folyamatban van.
* **TOP-6.3.3-15-SH1-2016-00001** számú „**Szombathely bel- és csapadékvíz védelmi rendszerének fejlesztése**” című pályázatban szereplő belterületi csapadékvíz elvezető rendszerek engedélyes tervei elkészültek, az engedélyezési eljárások folyamatban vannak. A kivitelezési munkák műszaki ellenőri feladatainak ellátására vonatkozóan a szerződés megkötésre került.
* **TOP-6.4.1-15-SH1-2016-00001** számú „**Szombathely Megyei Jogú Város kerékpárosbarát fejlesztése**” című pályázatban szereplő közlekedési létesítmények tervezésére a közbeszerzési eljárás műszaki tartalma összeállítása megtörtént, továbbításra került a tanácsadó felé.
* **TOP-6.5.1-15-SH1-2016-00001 Városháza épületének felújítása című** projekt keretében az épület energetikai korszerűsítésére irányuló engedélyes és kiviteli terveinek készítése folyamatban van, a projekt mérföldkövek módosítására Változási jelentés került benyújtásra. A projekthez kapcsolódó, azonban nem támogatott forrásból történő fejlesztésekre a tervezői szerződés aláírásra került. Az április havi Közgyűlésen a koncepcióterv bemutatásra került. A műszaki ellenőr beszerzése folyamatban van.
* **TOP-6.5.1-15-SH1-2016-00002 AGORA központ energetikai korszerűsítése című** projekt keretében az épület energetikai korszerűsítésére irányuló engedélyes és kiviteli terveinek készítése folyamatban van, leadási véghatáridő 2017. június 10.
* **TOP-6.5.1-15-SH1-2016-00003 Neumann János Általános Iskola felújítása című** projekt keretében az épület energetikai korszerűsítésére irányuló engedélyes és kiviteli terveinek készítése folyamatban van, leadási véghatáridő 2017. június 10. A műszaki ellenőr beszerzésére irányuló eljárás folyamatban van.
* **TOP-6.5.1-15-SH1-2016-00004 Óvodák energetikai korszerűsítése** címűprojekt keretében a Szombathely, Bem J. u. 33. szám alatti Hétszínvirág Óvoda; a Szombathely, Pázmány P. krt. 26. szám alatti Micimackó + Napsugár Óvoda; továbbá a Szombathely, Margaréta u. 1. szám alatti Margaréta Óvoda energetikai korszerűsítésére irányuló engedélyes és kiviteli tervek készítése folyamatban van, leadási véghatáridő 2017. június 10. A műszaki ellenőr beszerzése folyamatban van.
* **TOP-6.5.1-15-SH1-2016-00005 Egészségügyi Intézmények Energetikai Korszerűsítése** című projekt keretében a Váci Mihály utca 3. szám alatti, illetve a Jáki u. 35. szám alatti orvosi rendelők energetikai korszerűsítésére irányuló engedélyes és kiviteli tervek készítése folyamatban van, leadási véghatáridő 2017. június 10. A műszaki ellenőr beszerzésére irányuló eljárás folyamatban van.
* **TOP-6.6.1-15-SH1-2016-00001 Új Egészségügyi Alapellátó Központ kialakítása** című projekt esetében a tervezési munka befejeződött. A műszaki ellenőr beszerzése megtörtént. A kivitelező kiválasztására irányuló közbeszerzési eljárás folyamatban van.
* **TOP-6.6.2-15-SH1-2016-00001 Szociális alapszolgáltatások fejlesztése Szombathelyen** címűprojekt keretében a Barátság utcai idősek klubja, illetve a Kodály Zoltán utcai család és gyermekjóléti szolgálat felújítására, átalakítására irányuló engedélyes és kiviteli tervek elkészültek. A műszaki ellenőr beszerzésre került (Savaria Városfejlesztési Nonprofit Kft. személyében.)
* **TOP-6.7.1-15-SH1-2016-00001 Szociális város rehabilitáció II. ütem** című projekt keretében *a Szalézi tér felújításával és átalakításával, valamint a Tóth István park felújításával* kapcsolatos tervezési munkákra a megrendelő kiküldésre került. A Szigligeti u. felújítás és a Brenner J. általános iskola előtti buszöböl kialakítás engedélyes tervei leszállításra kerültek, az engedélyezési eljárás folyamatban van. A kiviteli tervek határideje 2017. június 10.

A bérlakások felújítására és a Szombathely Nárai u. 1. sz. épület felújítására a tervezési szerződés aláírásra került. A tervezési munkák határideje június 10.

* **TOP-6.1.3-15-SH1-2016-00001 „Helyi gazdaságfejlesztés”** című pályázat keretén belül megvalósítandó „Szombathelyi Vásárcsarnok felújítása” című projekt során 2017. május 18. napján tartott egyeztetéseken a Vásárcsarnok jelenlegi bérlői a tervezett alaprajzi elrendezésben választhattak helyet, illetve jelezhették alapterületi igényüket. A bérlők által elfogadott végleges alaprajzi elrendezést, koncepció tervet 2017. június 15. napján mutatja be a tervező a Közgyűlésnek. A Tervezési szerződés módosításra került a teljesítési határidők tekintetében, mely szerint a tervezőnek 2017. július 15. napjáig kell az engedélyezési terveket benyújtania a hatósághoz.
* **„Fedett uszoda létesítmény további fejlesztésére és bővítésére** **irányuló tervek és beruházás támogatása”** elnevezésű állami beruházás előkészítését szolgáló projektből a fedett uszoda felújítás befejezésére és családi élményvilág kialakítására vonatkozóan az engedélyezési terveket 2017. május 26. napján, azaz határidőben a tervező benyújtotta az illetékes építésügyi hatósághoz. Az engedélyezési eljárás folyamatban van. A terveket a tervező 2017. június 15. napján bemutatja a Közgyűlésnek.

**Szent Márton projekt I. ütem:**

* **Romkert passzázs** kivitelezése folyamatban van.
* **Berzsenyi tér és környéke felújítás** kivitelezési munkái folyamatban vannak.
* **Smidt Múzeum bővítés megvalósítására a** kivitelező a mélyalapozási munkákat elvégezte, a régészeti feltárási munkák befejeződtek.

Az **Informatikai, Minőségügyi és Gondnoksági Kabinet** az alábbi tájékoztatást adta a kabinet munkáját érintő főbb jogszabályi változásairól, illetve az osztály tevékenységéről:

* Az állami és önkormányzati szervek elektronikus információbiztonságáról szóló 2013. évi L. törvényt módosította az általános közigazgatási rendtartásról szóló törvény és a közigazgatási perrendtartásról szóló törvény hatálybalépésével összefüggő egyes törvények módosításáról szóló 2017. évi L. törvény 441. §-a (2018. január 1-től lesz hatályos).
* 2017. május 2-án hatályba lépett az önkormányzati ASP rendszerről szóló 257/2016. (VIII. 31.) Korm. rendelet módosításáról szóló 100/2017. (IV. 28.) Korm. rendelet.

A Miniszterelnökség, mint Támogató Szombathely Megyei Jogú Város Önkormányzata által 2017. március 13-án benyújtott „**Szombathely Megyei Jogú Város Önkormányzata ASP központhoz való csatlakozása**” című **KÖFOP-1.2.1-VEKOP-16-2017-01045** azonosító számú támogatási kérelmét elbírálta és 2017. május 29-én **támogatásra alkalmasnak minősítette**.

Szombathely Megyei Jogú Város Önkormányzata 2017. március 31-én interfészes csatlakozás iránti kérelmet nyújtott be a Belügyminisztériumhoz.

2017. május 10-én az interfész technológiai megfelelőségéről az e-közigazgatásért felelős miniszter szakemberei tájékozódtak a Polgármesteri Hivatalban.

Dr. Pintér Sándor Belügyminiszter úr **2017. május 13-án** kelt levelében **hozzájárult**, hogy **Szombathely Megyei Jogú Város Önkormányzata** az önkormányzati ASP rendszerhez **interfész kiépítésével csatlakozzon**.

Az interfészes csatlakozásra irányuló kérelem elbírálásáról az Irányító Hatóság értesítése megtörtént.

A Polgármesteri Hivatal dolgozóinak visszajelzései, észrevételei alapján szükség van a biztonsági és vagyonvédelmi feladatok ellátása érdekében 1 fő biztonsági őr alkalmazására. A biztonsági őr elsődleges feladata a porta- és ügyfélszolgálat támogatása, telefonok kezelése, rendezvények segítése lesz. A szolgáltatást 2017. augusztus 1-vel tervezzük bevezetni, melynek ez évi fedezete a jelenlegi költségvetésből biztosítható.

A **Belső Ellenőrzési Iroda** vezetője az alábbi tájékoztatást adta:

Az iroda tevékenységének keretét adó 2017. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2016. decemberi ülésén fogadta el.

Május hónapban befejeződtek az önkormányzati vagyongazdálkodását érintő, az Egyesített Bölcsődei Intézmény 4 évet érintő gazdálkodási tevékenysége értékelése, továbbá a Szombathelyi Képző Központ és Közhasznú Nonprofit Kft. közfeladat ellátását érintő gazdálkodási tevékenység szabályszerűségének ellenőrzése tárgyú vizsgálatok. A lefolytatott vizsgálatok tapasztalatairól az iroda a vonatkozó jogszabályban foglaltaknak megfelelően a 2018. áprilisi közgyűlésen számol be.

2017 májusában két újabb vizsgálatot indított el a Belső Ellenőrzési Iroda:

* A 2017. évi belső ellenőrzési tervbe foglalt vizsgálat témája az „Integrált Városfejlesztési Stratégia III. ütem – Új városliget építése Szombathelyen” projekt keretében lezajlott felújítások pénzügy elszámolása szabályosságának vizsgálata. Ennek keretében az ellenőrzés áttekinti az európai uniós támogatás és a saját forrás felhasználás alakulását a Mesevár Óvoda közösségi célú felújítása, Csónakázó-tó szigetére vezető új híd építése, szigetre vezető út és parkoló létesítése, Nyilvános mellékhelyiség létesítése, Csónakázó-tó körül energiatakarékos közvilágítás kiépítése beruházásoknál.
* A 2017. évi fenntartói ellenőrzési tervben foglalt feladat a Szombathelyi Köznevelési Intézmények Gazdasági, Műszaki Ellátó és Szolgáltató Szervezete gazdasági szervezeti feladatai keretébe tartozó Savaria Megyei Hatókörű Városi Múzeum 2015-2016. gazdasági évekre, illetve a Szombathelyi Benczúr Gyula Utcai Óvoda, a Szombathelyi Szivárvány Óvoda és a Szombathelyi Mocorgó Óvoda 2014 – 2016. gazdasági évekre vonatkozó költségvetési gazdálkodása szabályszerűségének vizsgálata. Ennek lefolytatása is elkezdődött 2017. év májusában.

A fenti két vizsgálat lezárása 2017. június hónapban várható.

A Belső Ellenőrzési Iroda dolgozói 2017. év május hónapban eleget téve a költségvetési szervnél belső ellenőrzési tevékenységet végzők nyilvántartásáról és kötelező szakmai továbbképzéséről, valamint a költségvetési szervek vezetőinek és gazdasági vezetőinek belső kontrollrendszer témájú továbbképzéséről szóló 28/2011. (VIII. 3.) NGM rendelet előírásainak sikeres vizsgát tettek, amelyről a kiállított Tanúsítványt a munkaügyi nyilvántartáshoz leadták.

Kérem a Tisztelt Közgyűlést tájékoztatóm elfogadására.

**Szombathely, 2017. június „ ”**

 **/: Dr. Károlyi Ákos :/**

**Határozati javaslat**

**.…/ 2017. (VI. 15.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:** Dr. Károlyi Ákos, jegyző

**Határidő:** azonnal